**VYJADRENIA K PREDBEŽNEJ INFORMÁCII
Predbežná informácia k návrhu zákona, ktorým sa mení a dopĺňa zákon č. 222/2004 Z. z. o dani z pridanej hodnoty v znení neskorších predpisov**PI/2024/334

Počet vznesených vyjadrení: 20

|  |  |
| --- | --- |
| **Subjekt** | **Vyjadrenie** |
| **APZD**Asociácia priemyselných zväzov a dopravy | Technická vykonateľnosť nahlasovacej povinnosti Ak má nahlasovanie vystavených i prijatých faktúr prebiehať v reálnom čase, musí byť včas presne definované, akým spôsobom a prostredníctvom akých systémov sa tak má diať. Aby bol požadovaný transfer informácií vykonateľný a efektívny, neodporúčame do informačného toku medzi daňovým subjektom a Finančnou správou implementovať procesno-technické medzikroky, ktoré by mohli systematický proces vystavovania a prijímania faktúr spomaľovať alebo inak negatívne ovplyvňovať. (Ad pôvodný zámer zaviesť prideľovanie ID čísla návrhu faktúry Finančnou správou). Dôležité je zohľadniť aj rôzne okolnosti, ktoré môžu reportovanie „v reálnom čase" ovplyvniť bez zavinenia podnikateľského subjektu, napr. technický problém, ľudský faktor, nepredvídateľné krízové okolnosti a pod. Zároveň zo skúseností v ostatných krajinách EÚ odporúčame nespájať zasielanie informácií o vystavených faktúrach so zasielaním informácií o prijatých faktúrach. Pre efektívne plnenie nahlasovacích povinností je potrebné mať správne a dôsledne nastavený systém nahlasovania na strane vystavených faktúr.Odporúčame preto dôkladné otestovanie zasielania údajov o vystavených faktúrach a až následne sa venovať povinnostiam pri nahlasovaní údajov z prijatých faktúr.  |
| **APZD**Asociácia priemyselných zväzov a dopravy | Postup pri technickom výpadku systému E-faktúraŽiadame, aby boli v rámci návrhu zákona doplnené okrem iného aj ustanovenia, ktoré upravia akým spôsobom sa bude postupovať v prípade technického výpadku systému (podľa prvých informácií PEPPOL). Je potrebné, aby bola určený jasný postup a možnosti ako ďalej fakturovať, ak systém nebude dlhodobejšie funkčný z technických alebo iných príčin.  |
| **APZD**Asociácia priemyselných zväzov a dopravy | Racionalita a vykonateľnosť nahlasovaniaVzhľadom na rôznosť elektronických účtovných a evidenčných systémov je pri nahlasovacej povinnosti Finančnej správe potrebné racionálne definovať, aké fakturačné údaje a v akej forme budú smerodajné pre vyhodnotenie splnenia nahlasovacej povinnosti. Odporúčame, aby bol dôraz kladený na relevantné údaje ako identifikačné údaje právnych subjektov a cieľová suma určujúca pre daňové povinnosti. Prax môže priniesť prípady, v ktorých sa forma faktúry vystavenej dodávateľom v informačnom systéme odberateľa (prijímateľa faktúry) eviduje v inej forme. Príkladom môže byť nákup rôzneho druhu výrobného materiálu, ktorý je vo faktúre vystavenej dodávateľom nad rámec povinných fakturačných údajov rozpísaný do jednotlivých pozícií. Účtovný systém odberateľa však môže byť nastavený na evidenciu len celkovej fakturovanej sumy a konkrétneho tovaru. Cieľom je vyhnúť sa časovo i finančne náročnej nutnosti upravovať systémy spoločností za účelom splnenia prípadných len formálnych požiadaviek na formu plnenia nahlasovacej povinnosti. |
| **APZD**Asociácia priemyselných zväzov a dopravy | Pridanie povinného IBAN-u na faktúry.Navrhujeme, aby systém spracovával aj IBAN, ktorý by sa stal povinnou náležitosťou faktúry. Tento údaj by mal zároveň upozorniť podnikateľa na nezrovnalosti v IBAN-e, ak by sa zistila nesprávna zhoda s daňovým úradom. Tento krok by predchádzal hackerským útokom spojeným s manipuláciou IBAN-ov v elektronických faktúrach. |
| **APZD**Asociácia priemyselných zväzov a dopravy | Dovoľujeme si zároveň vyjadriť záujem o účasť na konzultáciách a o zapojenie sa do procesu prípravy návrhu zákona, vzhľadom na zásadné finančné a administratívne vplyvy tohto návrhu na podnikateľské prostredie. |
| **APZD**Asociácia priemyselných zväzov a dopravy | Zrušenie potreby alternatívneho doručovania faktúr.Navrhujeme, aby systém E-Faktúry po jeho zavedení nahradil akékoľvek iné spôsoby doručovania faktúr, vrátane zasielania faktúr poštou alebo e-mailom. Faktúra doručená prostredníctvom systému by mala byť považovaná za riadne doručenú na právne účely, čím sa zjednoduší preukazovanie doručenia faktúr podnikateľmi. |
| **APZD**Asociácia priemyselných zväzov a dopravy | Archivačná funkcia systému.Systém E-Faktúry by mal plniť funkciu archívu týchto dokladov, čím by sa odbremenil podnikateľský sektor od povinnosti archivačne a fyzicky skladovať faktúry. Táto funkcia by mala byť dostupná pre dodávateľov aj odberateľov. |
| **APZD**Asociácia priemyselných zväzov a dopravy | Automatický import do účtovných systémov.Odberatelia by mali mať možnosť automatického importovania faktúr priamo z prostredia systému E-Faktúry do svojich účtovných systémov. Tým sa obmedzia chyby pri manuálnom prepisovaní faktúr a zníži sa administratívna náročnosť účtovania. |
| **APZD**Asociácia priemyselných zväzov a dopravy | Odstránenie faktúr z kontrolného výkazu.Navrhujeme, aby faktúry zaslané prostredníctvom systému E-Faktúry už neboli povinne vykazované v kontrolnom výkaze. Tento krok by znížil administratívnu záťaž a riziko duplicitného hlásenia. |
| **APZD**Asociácia priemyselných zväzov a dopravy | Obrátená fakturáciaV praxi, a predovšetkým v automotive, je bežným postupom, že dodávateľ a odberateľ uzatvoria zmluvu o obrátenej fakturácii a odberateľ vystavuje faktúru v mene a na účet dodávateľa. Spravidla ide o diely, dodávané na základe objednávky dodávateľa a dodávané v režime just in time, to znamená v priebehu celého pracovného dňa, skladajúceho sa z 3 pracovných zmien. Dodávatelia a odberatelia sú systémovo prepojení a denne je takto dodávaných tisíce dielov a generovaných množstvo faktúr. Tieto skutočnosti je potrebné zohľadniť pri určení technických možností Finančnej správy, aby systémy Finančnej správy nezlyhali pri spracovávaní takéhoto množstva údajov. Je potrebné zohľadniť všetky aspekty, spojené s obrátenou fakturáciou, nielen technické, ale aj povinnosti nahlasovania údajov. Zároveň nám z pripravovaného návrhu zákona vyplývajú nasledovné otázky, ktoré považujeme za potrebné zodpovedať:V prípade, že dodávateľ, registrovaný pre DPH na Slovensku, dodáva tovar do iného členského štátu EÚ a zároveň má s odberateľom z iného členského štátu EÚ uzatvorenú zmluvu o obrátenej fakturácii: kto bude mať nahlasovaciu povinnosť? Kto bude mať nahlasovaciu povinnosť v prípade zmluvy o obrátenej fakturácii, uzatvorenej medzi dvomi slovenskými subjektami, registrovanými pre DPH na Slovensku? |
| **APZD**Asociácia priemyselných zväzov a dopravy | Zrušenie povinnosti oznamovania údajov pri oslobodených transakciách.Navrhujeme, aby systém nepožadoval oznamovanie údajov pri oslobodených transakciách, ako sú napríklad úvery. Pôvodný návrh obsahoval túto povinnosť, ktorá bola zbytočne administratívne náročná a spôsobovala množstvo metodických otázok. Toto vypustenie by významne znížilo administratívne zaťaženie a odstránilo praktické problémy pri implementácii.  |
| **APZD**Asociácia priemyselných zväzov a dopravy | Ďalšie odporúčaniaPredchádzajúci návrh zákona nezohľadňoval mnohé skutočnosti, vyskytujúce sa v praktickom živote, napr. pri sume platby neriešil ako sa správať pri skonte, ak je stanovené ako finančná transakcia dohodou platiteľov alebo sa týka intrakomunitárneho nadobudnutia tovaru/poskytnutia služieb s prenosom daňovej povinnosti dodávateľ neurobí opravu základu dane, odberateľ si pri včasnej platbe len zníži výslednú čiastku platby. Ďalej je potrebné sa zaoberať aj nasledovnými oblasťami z dennej praxe daňových subjektov: - Zálohovými faktúrami, je potrebné určiť jednotný postup, ktorý bude platiť pred DPH a aj pre daň z príjmov.- Lehotami: zjednotiť lehoty a primárne vychádzať z účtovníctva alebo z evidencie pre DPH. - Bezpečnosťou dát, posielaných Finančnej správe, resp. do systému PEPPOL. Mnohé sú predmetom obchodného tajomstva a v predchádzajúcom návrhu zákona nebolo jasné, na čo a ako sa budú dáta používať. Je potrebné zaoberať sa teda otázkou kto bude zodpovedný v prípade narušenia bezpečnosti dát, ich zneužitia, atď. |
| **Klub 500**Klub 500 | Vzhľadom na skutočnosť, že obsah pripravovaného návrhu zákona má dopad na podnikateľské prostredie, máme záujem o účasť na konzultáciách a o zapojenie sa do procesu prípravy tohto právneho predpisu. |
| **RÚZSR**Republiková únia zamestnávateľov | Nakoľko pripravovaný návrh zákona má zásadný dopad na podnikateľské prostredie, máme záujem o účasť na konzultáciách a o zapojenie sa do procesu prípravy tohto právneho predpisu. Žiadame predkladateľa o zaslanie návrhu termínu konzultácií na adresu sekretariátu RÚZ - ruz@ruzsr.sk |
| **SBA**Slovenská banková asociácia | Predbežnou informáciou sa oznamuje, že do zákona č. 222/2004 Z.z. o DPH bude s účinnosťou od 1. januára 2027 zavedená povinnosť pre platiteľov vyhotoviť a prijímať faktúry v ustanovenom elektronickom formáte a taktiež sa zavedie povinnosť oznamovať údaje z vyhotovených a z prijatých elektronických faktúr pre tuzemské transakcie. Údaje z faktúr sa budú oznamovať elektronicky finančnej správe. Cieľom uvedených zmien je digitalizovať celý proces od vyhotovenia u dodávateľa až po spracovanie elektronickej faktúry u odberateľa, ako aj následného zaslania údajov z elektronickej faktúry finančnej správe tak, aby celý tento proces bol automatizovaný. Ďalej pre podnikateľskú obec sa sľubuje v tejto predbežnej informácií zjednodušenie obchodných operácií a zlepšenie efektívnosti a kvality podnikateľského prostredia. Výsledkom bude teda digitalizácia celého fakturačného procesu tak, aby sa až do momentu doručenia finančnej správe do faktúry zasahovalo minimálne. Z predbežnej informácie nie je jasný prístup štátu k oslobodeným službách, ktoré nepodliehajú DPH.Domnievame sa, že povinnosti uvedené v tejto predbežnej informácii sa budú dotýkať iba zdaniteľných DPH dodaní, tzn. tých, ktoré sú oslobodené od DPH, najmä podľa § 39 zákona o DPH sa povinnosti vyplývajúce z predbežnej informácie, sa nedotknú. Banky nebudú povinné vyhotovovať za ich oslobodené dodania elektronickú faktúru ani informácie z týchto dodaní reportovať finančnej správe.Väčšina bankových služieb je oslobodená od DPH. Služby oslobodené od DPH nemôžu vstupovať do podvodov s DPH. Pokiaľ ide o finančné služby oslobodené od DPH, bez nároku na odpočet, nevidíme príležitosť na daňový podvod. Prípadné zavedenie umelého vystavovania eFaktúr by bolo nevhodným a neprimeraným prostriedkom boja proti daňovým únikom (z povahy vecí pri od DPH oslobodených službách o DPH únikoch ani nemožno uvažovať).Ďalej návrh smernice Rady, ktorou sa mení smernica 2006/112/ES, pokiaľ ide o pravidlá DPH pre digitálny vek (Medziinštitucionálny spis: 2022/0407(CNS)) predložený Rade na prerokovanie dňa 5.11.2024, podľa nášho názoru, predpokladá získanie údajov s oznamovacou povinnosťou daňovou správou formou digitálneho oznamovania ale nepredpisuje sa vyhotovenie eFaktúr.Podporujeme úsilie vlády a zmeny v legislatíve, ktoré pripravuje ministerstvo, aby sa zefektívnil boj proti daňovým únikom. Považujeme však za kľúčové nevyhnutnosť podrobne analyzovať a špecifikovať oblasti, v ktorých štát identifikoval daňové úniky, aké príčiny viedli k únikom, ako je možné zasiahnuť. Definícia problémov, hodnotenie rizikovosti transakcií, pri ktorých dochádza k daňovým únikom, sú potrebné kroky a taktiež špecifikovanie miest/oblastí, kde je potrebné nasadiť prípadne iný nástroj alebo iný prístup, ktorý sa uplatňuje v súčasnosti.V prípade ak pochopenie predbežnej informácie SBA v tomto smere nie je správne, prosíme informáciu, nakoľko následne bude potrebná diskusia o predstave a nevyhnutnosti implementácie daných povinností. |
| **SKDP**Slovenská komora daňových poradcov | Návrh na úpravu zákona o DPH: V prílohe č. 7 sa číslo „ex 4902 10 00“ nahrádza číslom „4902“.Odôvodnenie: Zvýšenie DPH na časopisy do sadzby 23% spôsobilo zdraženie periodík pre niektoré sociálne skupiny obyvateľov, ich nedostupnosť a sťaženie prístupu k informáciám. Keďže knihy aj noviny spadajú do kategórie so zníženou sadzbou DPH na úrovni 5 %, logicky by do tejto skupiny mali byť zaradené aj ostatné periodiká rovnakého druhu. Tlačené časopisy predstavujú dôležitý zdroj informácií, vedomostí a kultúry, ktorý má významné uplatnenie v rôznych oblastiach života. V materských školách a školských kluboch sú časopisy používané na podporu rozvoja čitateľských zručností detí, prispievajú k ich jazykovému a intelektuálnemu rastu a podporujú tvorivosť a zvedavosť. Pre seniorov, najmä tých, ktorí menej vedia využívať digitálne technológie, slúžia časopisy ako kľúčový a jediný informačný kanál, cez ktorý zostávajú v spojení s aktuálnymi udalosťami, spoločenským dianím a trendmi modernej doby. Zvýšenie DPH na časopisy na úroveň 23 % výrazne zasiahlo práve tieto skupiny ľudí, pretože pre nižšie príjmové skupiny výrazne obmedzilo dostupnosť týchto tlačených médií. V prípade nižšej sadzby DPH, bude možné zabezpečiť ich širokú dostupnosť pre všetkých, bez ohľadu na vek či ekonomickú situáciu, a podporiť tak rozvoj gramotnosti, kultúrne povedomie a dostupnosť informácií pre celú spoločnosť.Zvýšenie sadzby DPH na 23% má za následok také zníženie obchodnej marže, že od januára 2025 dochádza k rozsiahlemu ukončovaniu podnikania, zrušeniu živností a zatváraniu prevádzok, ktoré podnikali v oblasti predaja periodík vrátane časopisov. Výpadok daňových a odvodových príjmov negatívne zasiahne daňové príjmy štátneho rozpočtu SR ako aj príjmy Sociálnej poisťovne, resp. zdravotných poisťovní. Aby bolo zabránené ďalšiemu výpadku, je nevyhnutné, aby sa sadzba DPH upravila na 5% na tovary spadajúce pod číselný kód Spoločného colného sadzobníka 4902. |
| **Verejnosť**Verejnosť | Ak má byť elektronická fakturácia povinnou súčasťou zákona, je nevyhnutné zabezpečiť, aby systém pre elektronickú fakturáciu bol verejne dostupný a bezplatný pre všetkých používateľov (podnikateľské subjekty, softvérové spoločnosti) a to z dôvodov:1.Povinný systém by mal byť dostupný všetkým za rovnakých podmienok, aby sa zabránilo neférovému zvýhodňovaniu niektorých poskytovateľov (prostredníkov), ktorí budú informácie zbierať a odovzdávať finančnej správe.2. Bezplatný prístup k systému eliminuje dodatočné náklady najmä pre malé a stredné podniky, ktoré by mohli byť inak výrazne zaťažené - niekto môže vystaviť jednu faktúru na 20-tisíc eur za mesiac, pričom eshopy môžu vystaviť stovky, tisíce faktúr a nemusia dosiahnuť obratu 20-tisíc eur - preto ak má byť systém náhodou spoplatnený, nemal by znevýhodňovať.3. Ak bude systém dostupný verejne a bezplatne, zabezpečí sa širšia adopcia a ľahšie prijatie (aj mimo povinných osôb) tohto systému, čím sa ľahšie a rýchlejšie zabezpečí plánovaný boj proti daňovým únikom a podpora digitalizácie obchodných procesov (účtovníctva).4.Ak by bol systém elektronickej fakturácie spravovaný len niekoľkými subjektmi, štát by sa mohol stať závislým od týchto spoločností. Táto závislosť by mohla umožniť spoločnostiam tlačiť na štát pri určovaní cien za použitie systému alebo pri úprave podmienok, čo by mohlo viesť k nárastu nákladov pre štát a používateľov systému.5. Elektronické faktúry obsahujú citlivé obchodné údaje. Ak by boli tieto údaje spracovávané súkromnými spoločnosťami, hrozilo by riziko ich neoprávneného využitia, analyzovania alebo dokonca úniku. Takáto situácia by mohla narušiť dôveru v systém a predstavovať hrozbu pre podnikateľské subjekty, ktoré sú povinné tieto faktúry odosielať. Systém elektronickej fakturácie by mal byť spravovaný štátom alebo nezávislou verejnou inštitúciou s cieľom minimalizovať riziko závislosti a zneužitia. |
| **Verejnosť**Verejnosť | Vzhľadom na skutočnosť, že obsah pripravovaného návrhu zákona má dopad na sw riešenia v oblasti celého procesu spojeného s fakturáciou, máme záujem o účasť na konzultáciách a o zapojenie sa do procesu prípravy tohto právneho predpisu. Túto tému za Slovensko.Digital zastrešujeme v rámci našej daňovo-odvodovej skupiny. |
| **Verejnosť**Verejnosť | As representatives of Pagero/Thomson Reuters, we would like to express our interest in participating in the upcoming public consultation and being involved in the legislative process. As a leading e-invoicing service provider, we can offer valuable insights and ideas on how to make the upcoming e-invoicing mandate efficient and compliant with the VIDA requirements. |
| **Verejnosť**Verejnosť | Ako popredný výrobca fakturačných softvérov na Slovenskom trhu (KROS a.s.) s dosahom takmer na 100 tis. podnikateľských subjektov máme záujem byť zapojený do konzultácií a tvorby pripravovaného právneho predpisu.Z predbežnej informácie nie sú známe technické ani legislatívne detaily k pripravovanému zákonu, preto zatiaľ vieme vzniesť iba všeobecné pripomienky, ktoré je vhodné zvážiť:1. Zrušenie KV DPH, SV DPHZavedením online vykazovania faktúr stratia niektoré výkazy (KV DPH, SV DPH) význam a väčšinu údajov ak nie všetky bude mať štát k dispozícii. Z dôvodu navrhujeme zavedením účinnosti tohto zákona zrušiť povinnosť posielať tieto hlásenia finančnej správe.Týmto zároveň zabezpečíme, že podnikateľským subjektom nielen pridáme nové povinnosti, ale aj iné zoberieme, čo by mohlo zlepšiť vnímanie zmien v očiach verejnosti.2. Podpora národného ISDOC formátuSoftvérové spoločnosti na SR a ČR v minulom roku za účelom digitalizácie a zjednodušenia procesu výmeny a spracovania obchodných dokladov uviedli do praxe jednotný formát faktúr ISDOC založený na medzinárodnom štandarde UBL 2.0. V súčasnosti je do tejto iniciatívy zapojených 16 softvérových spoločností vyvíjajúcich fakturačné systémy na Slovensku a po necelom roku od spustenia projektu zaznamenávame už desiatky percent dokladov spracovávaných na základe tohto elektronického výmenného štandardu.Vzhľadom na to, že išlo o rozsiahly projekt koordinovaný, vyvíjaný a testovaný dlhé mesiace naprieč najväčšími softvérovými hráčmi na trhu odporúčame prevziať tento formát ako štandard pre efaktúru.Týmto sa minimalizujú vstupné náklady a adaptácia celého procesu podnikateľskými subjektami na Slovensku a zabezpečí prevzatie už vyladeného a praxou overeného formátu.3. Bezplatný systémVzhľadom na vysokú záťaž na podnikateľské prostredie v uplynulých mesiacoch spôsobenú predovšetkým prijatím konsolidačných opatrení máme za to, že je potrebné, aby pripravovaný systém bol spravený s ohľadom na to, aby finančne nezaťažil podnikateľské subjekty nutnosťou obstarávať špecializovaný hardware, alebo nejakými priamymi poplatkami za zaregistrovanie faktúry do tohto systému.Je totiž množstvo produktov a služieb, ktoré sa fakturujú za jednotky EUR (telekomunikačné služby, softvérové aplikácie, predplatné za rôzne členstvá,...), kde ide o veľké množstvo malých faktúr a kde by boli dodávatelia nútený premietnuť tieto priame náklady do koncovej ceny podobne ako to je v súčasnosti pri zvýšení DPH. Toto by mohlo mať priamy dopad na rast cien a rovnako tak vyšší tlak na odpor k zavedeniu tohto systému do praxe.4. Otvorený systém pre softvérové spoločnostiNavrhujeme aby pripravovaný systém bol otvorený, transparentný a dostatočne flexibilný, aby sa do neho mohol zapojiť akýkoľvek výrobca fakturačných softvérových riešení.Týmto sa zabezpečí férová súťaživosť na trhu softvérových riešení.5. Umožniť prístup k dokladom cez APIPre zjednodušenie doručovania dokladov a ich elektronické spracovanie navrhujeme, aby bol umožnení API prístup k zaregistrovaným dokladom v štátnom systéme cez bezpečný identifikátor. Cieľom je zjednodušiť príjem a zaúčtovanie dokladov pre podnikateľské subjekty. |